#

# VIEŠOSIOS ĮSTAIGOS CENTRINĖS PROJEKTŲ VALDYMO AGENTŪROS TEISĖS AKTŲ PROJEKTŲ ANTIKORUPCINIO VERTINIMO TVARKOS APRAŠAS

## I. Aprašo paskirtis ir taikymo sritis

1. Viešosios įstaigos Centrinės projektų valdymo agentūros (toliau – CPVA) teisės aktų projektų antikorupcinio vertinimo tvarkos aprašas (toliau - Aprašas) parengtas vadovaujantis Lietuvos Respublikos korupcijos prevencijos įstatymo 5 straipsnio 3 dalimi ir 8 straipsniu (toliau – KP), Lietuvos Respublikos Seimo nacionaline kovos su korupcija 2015-2025 metų programa, patvirtinta Lietuvos Respublikos Seimo 2015 m. kovo 25 d. nutarimu Nr. XII-1537, Teisės aktų projektų antikorupcinio vertinimo taisyklėmis, patvirtintomis Lietuvos Respublikos Vyriausybės 2014 m. kovo 12 d. nutarimu Nr. 243 „Dėl Teisės aktų projektų antikorupcinio vertinimo taisyklių patvirtinimo“ (toliau – Teisės aktų projektų antikorupcinio vertinimo taisyklės).
2. Šis Aprašas nustato CPVA rengiamų teisės aktų projektų antikorupcinio vertinimo tvarką, siekiant nustatyti, kokią įtaką teisės aktas gali turėti korupcijai ar jos mastui, sudaryti prielaidas korupciniams santykiams atsirasti ir korupcinio pobūdžio nusikalstamų veikų padarymui, administruojant nacionalines ir Europos Sąjungos (toliau - ES) paramos, tarptautinių institucijų ir kitas lėšas.
3. Šiame Apraše išdėstytomis nuostatomis privalo vadovautis visi CPVA darbuotojai, rengiantys teisės aktų projektus, atliekantys antikorupcinį vertinimą. Teisės aktų projektų rengimas apima ir jų keitimą.
4. Apraše vartojamos sąvokos:
	1. **Teisės akto projektai** - rengiami ir (ar) derinami CPVA įsakymai, potvarkiai, nurodymai ir jais tvirtinamos procedūros, taisyklės, tvarkos, instrukcijos, metodikos, programos, tvarkų aprašai ir kiti dokumentai.
	2. **Korupcijos pasireiškimo rizikos valdymas** - rizikos valdymo proceso dalis, kurio metu nustatoma korupcijos pasireiškimo rizika ir priimami sprendimai dėl jos įtakos sumažinimo arba panaikinimo.
	3. **Teisės aktų projektų antikorupcinis vertinimas** – teisės aktų projektų vertinimas, siekiant nustatyti jais numatomo teisinio reguliavimo trūkumus, dėl kurių gali susidaryti sąlygos korupcijai pasireikšti, administruojant nacionalines ir ES paramos, tarptautinių institucijų ir kitas lėšas, taip pat pasielgti nesąžiningai, neteisingai, neskaidriai, neobjektyviai.
	4. **Teisės akto projekto tiesioginis rengėjas** – teisės akto projektą parengęs darbuotojas, darbuotojai ar darbo grupė.
	5. **Teisės akto projekto vertintojas antikorupciniu požiūriu** – CPVA darbuotojas, darbuotojai, darbo grupė, padalinys (toliau – vertintojas), kuriam CPVA vadovo ar jo įgalioto asmens yra pavesta vykdyti teisės aktų projektų antikorupcinį vertinimą.

## II. Sutrumpinimai

1. Lentelėje pateikiami šioje Apraše vartojami sutrumpinimai, reiškiantys:

|  |  |  |
| --- | --- | --- |
| **Eil.Nr.** | **Sutrumpinimas (terminas)** | **Reikšmė** |
|  | CPVA | Viešoji įstaiga Centrinė projektų valdymo agentūra |
|  | CPVA D | CPVA direktorius |
|  | CPVA DP | CPVA direktoriaus pavaduotojas |
|  | V | CPVA padalinio viršininkas/vadovas |
|  | KUS | Kokybės užtikrinimo skyrius |
|  | KUS VT | KUS vyresnysis teisininkas |
|  | DVS | CPVA informacinės sistemos dokumentų valdymo posistemis. |

## III. Bendrosios nuostatos

1. Teisės akto projektų antikorupcinį vertinimą atlieka KUS VT arba kitas CPVA darbuotojas, darbo grupė, padalinys, kuriam CPVA D yra pavesta vykdyti teisės aktų projektų antikorupcinį vertinimą. Šioje procedūroje nurodytos privalomos nuostatos KUS VT yra privalomos ir kitam darbuotojui, darbo grupei, padaliniui, atliekančiam teisės aktų projektų antikorupcinį vertinimą pagal CPVA D atskirą pavedimą.
2. CPVA teisės akto projekto tiesioginis rengėjas, rengdamas teisės akto projektą, vadovaujasi teisės aktų projektų antikorupcinio vertinimo kriterijais, kurie numatyti Teisės aktų projektų antikorupcinio vertinimo taisyklėse.
3. Jei teisės akto projektas yra didelės apimties, teisės akto projekto vertinimui gali būti priskirtas ne vienas asmuo.

## IV. Teisės aktų projektų antikorupcinis vertinimas

1. CPVA teisės akto projekto tiesioginis rengėjas turi teikti teisės aktų projektus, tik atitinkančius Teisės aktų projektų antikorupcinio vertinimo taisyklėse nurodytus kriterijus, vertintojui, kad būtų atliktas antikorupcinis vertinimas.
2. Vertintojui pateikiami visi CPVA parengti norminių ir vidaus administravimo teisės aktų projektai (įsakymai, potvarkiai, nurodymai ir jais tvirtinamos procedūros, taisyklės, tvarkos, instrukcijos, metodikos, programos, tvarkų aprašai ir kiti dokumentai), išskyrus atvejus, kai teisės akto projektu siūlomi tik redakcinio ir (ar) techninio pobūdžio anksčiau priimto teisės akto pakeitimai ir (ar) papildymai, ir dėl šių pakeitimų ir (ar) papildymų nesikeičia teisinio reguliavimo esmė.
3. Jei vertintojui pateiktame teisės akto projekte nenumatoma reguliuoti visuomeninių santykių, nurodytų KP įstatymo 8 straipsnio 1 dalyje, vertintojas vizuoja teisės akto projektą, nurodydamas, kad jis antikorupciniu požiūriu nevertintinas, ir ne vėliau kaip per 3 darbo dienas nuo teisės akto projekto gavimo grąžina jį teisės akto projekto rengėjui.
4. Vertintojas turi teisę įvertinti teisės akto projektą antikorupciniu požiūriu, jeigu teisės akto projektas ir nėra susijęs su reguliuojamais visuomeniniais santykiais, nurodytais KP įstatymo 8 straipsnio 1 dalyje, tačiau teisės akto projekte išdėstytos nuostatos gali sudaryti sąlygas pasireikšti korupcijai, taip pat pasielgti nesąžiningai, neteisingai, neskaidriai, neobjektyviai.
5. Jei vertintojui pateiktame teisės akto projekte numatoma reguliuoti visuomeninius santykius, nurodytus KP įstatymo 8 straipsnio 1 dalyje arba nors ir nenumatoma reguliuoti minėtų visuomeninių santykių, tačiau vertintojo pažiūriu konkretus teisės akto projektas turi būti įvertintas antikorupciniu požiūriu, vertintojas atlieka teisės akto projekto antikorupcinį vertinimą, kurio metu analizuoja teisės akto projekto turinį, vertina jį pagal Teisės aktų projektų antikorupcinio vertinimo pažymoje, kurios forma pateikta Teisės aktų projektų antikorupcinio vertinimo taisyklių priede, nurodytus antikorupcinio vertinimo kriterijus, prognozuoja, kaip teisės akto projekto nuostatos gali sudaryti sąlygas atsirasti ar plisti korupcijai.
6. Vertintojas teisės akto antikorupcinį vertinimą atlieka:
	1. analizuodamas teisės akto projekto turinį, kurį vertina pagal Teisės aktų projektų antikorupcinio vertinimo taisyklėse nurodytus antikorupcinio vertinimo kriterijus;
	2. prognozuodamas, kaip teisės akto projekto nuostatos galėtų sudaryti sąlygas korupcijai atsirasti;
	3. atsižvelgdamas į esamą reguliavimą ir visuomeninius santykius reguliuojamoje srityje bei nustatydamas, ar teisės akto projektas neprieštarauja galiojantiems teisės aktams;
	4. įvertindamas:
		1. ar teisės akto arba jo projekto tikslai, uždaviniai atitinka teisės akto ar jo projekto nuostatas;
		2. ar numatomas teisinis reguliavimas pakankamai reglamentuoja atitinkamą sritį;
		3. ar dėl nustatyto, numatomo teisinio reguliavimo nesudaroma prielaidų pasipelnyti valstybės sąskaita;
		4. ar nėra akivaizdžių spragų, leisiančių dviprasmiškai aiškinti ir taikyti teisės aktą;
		5. ar nustatytos subjektų, su kuriais susijęs teisės akto įgyvendinimas, teisės ir pareigos, pakankamas jų įgyvendinimo teisinis reguliavimas;
		6. ar nustatyta teisės akto įgyvendinimo, subjektų veiklos ir procedūrų kontrolė;
		7. ar dėl nustatyto, numatomo teisinio reglamentavimo nesumažės skaidrumo;
		8. ar nustatytas reglamentavimas nesudaro papildomų sąlygų korupcijai, taip pat galimybių pasielgti nesąžiningai, neteisingai, neskaidriai;
		9. ar nenustatytos, numatomos išskirtinės ar nevienodos sąlygos konkrečioje srityje veikiantiems subjektams;
		10. ar nustatyta skaidri sprendimo priėmimo procedūra;
		11. ar tinkamai nustatytos supažindinimo bei informavimo su teisės aktu (pakeitimu) nuostatos;
		12. ar tinkamai nustatytos teisės akto paskelbimo nuostatos.
7. Vertintojas turi teisę:
	1. gauti vertinamo teisės akto projekto lydimąją medžiagą;
	2. konsultuotis su teisės akto rengėju (-ais), gauti jo (jų) paaiškinimus dėl teisės akto projekto turinio, rengimo iniciatyvos, procedūros;
	3. kreiptis į kitus CPVA padalinius dėl papildomos informacijos (pagalbos) suteikimo.

***CPVA veiklą reglamentuojančių vidaus administravimo teisės aktų projektų antikorupcinio vertinimo tvarka***

1. Teisės aktų projektai antikorupciniam vertinimui pateikiami KUS VT, jeigu CPVA D nėra pavedęs teisės akto projekto antikorupcinį vertinimą atlikti kitam CPVA darbuotojui, darbo grupei, padaliniui, per DVS, kai visi derinimo etape įtraukti derintojai yra suderinę teisės akto projektą DVS.
2. Teisės akto projekto tiesioginis rengėjas, teikdamas teisės akto projektą antikorupciniam vertinimui, turi nustatyti ne trumpesnį nei 3 darbo dienų terminą, per kurį vertintojas atlieka teisės akto projekto antikorupcinį vertinimą.
3. Vertintojas, atlikęs teisės akto projekto antikorupcinį vertinimą ir *nustatęs teisės akto projekto trūkumų antikorupciniu požiūriu*, įrašo komentarą DVS dokumento rengimo aplinkos kortelėje/teisės akto projekte. Tokiu atveju, teisės akto projekto tiesioginis rengėjas, įvertinęs vertintojo nustatytus teisės akto projekto trūkumus antikorupciniu požiūriu, patikslina teisės akto projektą pagal vertintojo pastabas ir pasiūlymus ir galutinį teisės akto projektą turi suderinti su vertintoju DVS vizavimo etape (jeigu nustatyti teisės akto trūkumai antikorupciniu požiūriu).
4. Teisės akto projekto tiesioginiam rengėjui nesutikus su vertintojo nustatytais teisės akto projekto trūkumais antikorupciniu požiūriu, teisės akto projekto tiesioginis rengėjas pateikia vertintojui per DVS laisvos formos pažymoje savo argumentus dėl vertintojo pateiktų pastabų ir pasiūlymų, su kuriais nesutinka, taip pat pateikia patikslintą teisės akto projektą vertintojui.
5. Vertintojas šio Aprašo 19 punkte nurodytoje pažymoje pažymi, ar teisės akto projekto rengėjo pataisų pakanka korupcijos atsiradimo rizikai mažinti. Nuostatas, kurių pataisymų, vertintojo nuomone, nepakanka ir konkrečius jų vertinimo kriterijus vertintojas išvardija minėtoje pažymoje.
6. Vertintojo ir teisės akto projekto tiesioginio rengėjo užpildyta pažyma pagal šio Aprašo 19-20 punktus kartu su teisės akto projektu pateikiama CPVA D/DP/V per DVS. CPVA D/DP/V arba pasirašo tokį teisės akto projektą, arba savo rezoliucija paveda teisės akto projekto tiesioginiam rengėjui toliau jį tobulinti. Jeigu minėtu atveju CPVA DP/V ketina pasirašyti teisės akto projektą, kuris pagal vertintojo pateiktą išvadą turi trūkumų antikorupciniu požiūriu, tai CPVA DP/V privalo informuoti elektroniniu laišku CPVA D apie tokį ketinimą. CPVA D priima galutinį sprendimą dėl leidimo CPVA DP/V pasirašyti teisės akto projektą, turintį trūkumų antikorupciniu požiūriu arba nurodo teisės akto projektą tobulinti.
7. Vertintojas, atlikęs teisės akto projekto antikorupcinį vertinimą ir *nenustatęs teisės akto projekto trūkumų antikorupciniu požiūriu,* tai pažymi DVS suderinimo etape. Šiuo atveju vertintojas nėra įtraukiamas į DVS vizavimo etapą.
8. Teisės akto projekto tiesioginiam rengėjui draudžiama koreguoti teisės akto projektą po suderinimo su vertintoju, jeigu atliekami tokie veiksmai, tai teisės akto projekto tiesioginis rengėjas privalo iš naujo suderinti teisės akto projektą su vertintoju.

***CPVA teisės aktų projektų pateikimo antikorupciniam vertinimui, kurie skirti išorės subjektams, tvarka:***

1. Teisės aktų projektai antikorupciniam vertinimui pateikiami KUS VT, jeigu CPVA D nėra pavedęs teisės akto projekto antikorupcinį vertinimą atlikti kitam CPVA darbuotojui, darbo grupei, padaliniui, per DVS, kai visi derinimo etape įtraukti derintojai yra suderinę teisės akto projektą DVS.
2. Teisės akto projekto tiesioginis rengėjas, teikdamas teisės akto projektą antikorupciniam vertinimui, turi nustatyti ne trumpesnį nei 3 darbo dienų terminą, per kurį vertintojas, atlieka teisės akto projekto antikorupcinį vertinimą ir užpildo Teisės aktų projektų antikorupcinio vertinimo taisyklių priede patvirtintos formos antikorupcinio vertinimo pažymą (toliau – pažyma). Jeigu teisės akto projektas yra didelės apimties (teisės akto projekto (priedų) apimtis daugiau nei 10 lapų), tai teisės akto projekto rengėjas turi nustatyti ne trumpesnį nei 5 darbo dienų terminą vertintojui įvertinti teisės akto projektą antikorupciniu požiūriu.
3. Vertintojas, atlikęs teisės akto projekto antikorupcinį vertinimą ir *nenustatęs teisės akto projekto trūkumų antikorupciniu požiūriu*, užpildo ir pasirašo pažymą bei ją pateikia teisės akto projekto tiesioginiam rengėjui per DVS, pridedant ją prie derinamo teisės akto projekto.
4. Vertintojas, atlikęs teisės akto projekto antikorupcinį vertinimą *ir nustatęs teisės akto projekto trūkumų antikorupciniu požiūriu*, užpildo pažymą ir ne vėliau kaip kitą darbo dieną nuo Aprašo 25 punkte nustatyto termino pabaigos ją pateikia per DVS teisės akto projekto tiesioginiam rengėjui.
5. Teisės akto projekto tiesioginis rengėjas, įvertinęs vertintojo nustatytus teisės akto projekto trūkumus antikorupciniu požiūriu, patikslina teisės akto projektą pagal vertintojo pastabas ir pasiūlymus ir (arba) atitinkamoje pažymos grafoje pateikia savo argumentus dėl vertintojo pateiktų pastabų ir pasiūlymų, su kuriais nesutinka, taip pat pateikia pažymą ir patikslintą teisės akto projektą per DVS vertintojui.
6. Vertintojas atitinkamoje pažymos grafoje pažymi, ar teisės akto projekto tiesioginio rengėjo pataisų pakanka korupcijos atsiradimo rizikai mažinti. Nuostatas, kurių pataisymų, vertintojo nuomone, nepakanka, ir konkrečius jų vertinimo kriterijus vertintojas išvardija pažymos preambulėje.
7. Vertintojo ir teisės akto projekto rengėjo užpildyta pagal šio Aprašo 27-29 punktus pažyma kartu su teisės akto projektu pateikiama CPVA D/DP. CPVA D/DP arba pasirašo tokį teisės akto projektą, arba savo rezoliucija paveda teisės akto projekto rengėjui toliau jį tobulinti. Jeigu minėtu atveju CPVA DP ketina pasirašyti teisės akto projektą, kuris pagal vertintojo pateiktą išvadą turi trūkumų antikorupciniu požiūriu, tai CPVA DP privalo informuoti elektroniniu laišku CPVA D apie tokį ketinimą. CPVA D priima galutinį sprendimą dėl leidimo CPVA DP pasirašyti teisės akto projektą, turintį trūkumų antikorupciniu požiūriu arba nurodo teisės akto projektą tobulinti.
8. Teisės akto projekto rengėjas visais atvejais turi DVS suformuotoje užduotyje įtraukti vertintoją į DVS vizavimo etapą.
9. Kai vertintojas DVS vizavimo etape nustato, kad po pateiktos pasirašytos antikorupcinio vertinimo pažymos, teisės akto projekto rengėjas (galimai kiti derintojai) yra koregavę teisės akto projektą ir teisės akto projekte atsirado naujų pagal nustatytus antikorupcinio vertinimo kriterijus nevertintinų nuostatų arba pakeičiamos antikorupciniu požiūriu jau vertintos teisės akto projekto nuostatos, arba kai teisės akto projekto nuostatos, kurioms nustatyti antikorupcinio vertinimo kriterijai nebuvo aktualūs antikorupcinį vertinimą atliekant pirmą kartą, pakeičiamos taip, kad minėti kriterijai tampa joms aktualūs, tada vertintojas teisės akto projekto DVS nevizuoja ir teisės akto projekto rengėjas privalo iš naujo suderinti teisės akto projektą su vertintoju.
10. Teisės akto projekto antikorupcinio vertinimo pažyma pridedama kaip lydimasis teisės akto projekto dokumentas.

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**